google/wiki40b huggingface dataset:
Bilaspuras

Istorija

Bilaspuras iškilo 1741 m., valdant Marathų imperijai. 1818 m. valdymą perėmė britai, miestą priskyrė Nagpuro karalystei. XIX a. pab. tapo svarbiu geležinkelių mazgu.
Sipajas

Sipajas (angl. sepoy, rus сипай) – Indijos (istorinio regiono, į kurį įėjo ir dabartiniai Pakistanas ir Bangladešas) vietinis gyventojas, tarnaujantis samdomoje Europos valstybės (paprastai – Britanijos, bet ir Portugalijos ar Prancūzijos) kolonijinėje kariuomenėje Indijoje.
Terminas vartotas nuo XVIII a. 5-ojo dešimtmečio, kai buvo suformuoti pirmi sipajų daliniai Prancūzijos Indijos kariuomenėje kovai su britais ir naujų teritorijų užėmimui. Žodis sepoy kilęs iš pers. سپاهی (sipâhi) 'kareivis'. Tas pats persiškas žodis anglų kalbą pasiekė per Turkiją, kur spahi ir sipahi reiškia tam tikrą Turkijos kavalerijos rūšį sipahius.
Britų Indijos Armijoje sepoy reiškė 'pėstininkas eilinis' (sowar – kavaleristas eilinis).
Sipajus labai plačiai naudojo britai. Britų sipajai atlikdavo karines policines funkcijas. 1857-1859 m. vyko sipajų sukilimai, po kurių britai reorganizavo sipajų kariuomenę. Jų skaičių sumažino, išformavo inžinerijos ir artilerijos dalinius. Sipajus ėmė grupuoti pagal religiją, tautybę, kalbą.
Sipajai dalyvavo Pirmajame ir Antrajame pasauliniame karuose. 1947 m. susidarius Indijos ir Pakistano valstybėms sipajai kaip samdoma kolonijinė kariuomenė pasidarė nebereikalingi ir buvo išformuoti.
Žagarės Raktuvės koplyčia

Istorija

Ant Raktuvės kalno XII a. stovėjo medinė gynybinė žiemgalių pilis. XIX a. viduryje piliakalnio aikštelėje buvo atidarytos katalikų kapinės.
1711 m. Žagarės vizitacijos aktuose ant Raktuvės kalno minima koplyčia (capella Raktugienski, kaplica Ratkowska). 1713-1776 m. mirimų registracijos knygoje randamas įrašas apie pirmąjį palaidojimą Raktuvės kapinėse: 1733 m. gruodžio 27 d.
Koplyčia pastatyta 1796-1801 m., iš dalies restauruota 1956, 1990 m. (1956 m. remonto iniciatorius kun. Jonas Povilaitis, 1990 m. - kun. Liudvikas Čechavičius).

Architektūra

Statinys kompaktinis, stačiakampio plano su trisiene apside pietvakarių pusėje, su pastoge. Ant šlaitinio stogo kraigo įtaisytas ornamentuotas geležinis kryžius. Ant stogo priešingame krašte pūpso medinis apskardintas daugiabriaunis kryžiaus kupoliukas. Tai fragmentas iki 2001 m. audros buvusio bokštelio, sudaryto iš dviejų kupoliukų ir metalinio kryžiaus (liekanos saugomos prieangyje).
Koplyčia yra vienos navos su prieangiu, choru virš prieangio, presbiterija, zakristija. Perdanga medinė sijinė. Pastato sienos suręstos iš pjautų-tašytų rąstų, vertikaliai sutvirtintos medinėmis sąvaržomis. Fasadams būdingas vertikalaus apkalimo medinėmis lentomis su lentjuostėmis tipas. Medinės vienvėrės ir dvivėrės durys iš lauko pusės rombiškai apkaltos medinėmis lentomis su metaliniais kalvio darbo apkaustais.
Vidaus dekoras – ant apsidės sienos iliuziškai tapytas altoriaus retabulas su skulptūra. Lubų, sienų apdaila – medinių lentų vožtinės lubos.
Šalia stovi nedidelė stulpinės konstrukcijos varpinė.
Arkašonas

Istorija

Dabartinėje Arkašono vietoje XIX a. pradžioje buvo nedidelis žvejų kaimelis. 1857 m. Napoleonas III pasirašė dekretą, kuriuo buvo įkurtas Arkašono miestas. Apylinkėse vyraujantys pušynai, sūrus įlankos vanduo ir švelnūs orai sudarė palankias sąlygas plėtotis klimato kurortui. Mieste ir apylinkėse veikia keli muziejai.
Emilis Pileckis

Biografija

Mokėsi Vilniaus Mstislavo Dobužinskio vidurinėje mokykloje. Vilniaus miesto fizikos, chemijos, matematikos olimpiadų dalyvis ir prizininkas. Nuo 2005 metų dalyvaudavo ir nugalėdavo respublikinėse fizikos olimpiadose ir fizikos čempionatuose. 2009 metais papildomo ugdymo mokyklos „Fizikos Olimpas“ 15-osios laidos absolventas, gavo mokyklos baigimo bronzos pažymėjimą. Tais pačiais metais dalyvavo Tarptautinėje fizikos olimpiadoje (Meksika), kurioje gavo pagyrimo raštą. Valstybinių egzaminų fizikos ir matematikos įvertinimai buvo 100 iš 100 balų. 2009–2013 metais Vilniaus universiteto Fizikos fakultete baigė fizikos bakalauro, 2013–2015 m. – fizikos magistro studijas. Kelerius metus dirbo papildomo ugdymo mokykloje Fizikos Olimpas.
Treneris – Rišardas Fichmanas.
Aleksandras Juzefas Sulkovskis

Biografija

Nesantuokinis Lenkijos karaliaus ir Saksonijos kurfiursto Augusto Stipriojo ir Elžbietos Želevskos sūnus. Lenkijos dvariškis, saksoniškoje tarnyboje Karokuvos burgrafas Satanilovas Sulkovskis vedė Elžbietą Žalevską ir įsūnijo jos sūnų.
Užaugo karaliaus rūmuose (buvo pažu), kur susipažino su Augusto Stipriojo vyresniuoju sūnumi ir paveldėtoju. Aleksandras Sulkovskis tapo sosto paveldėtojo artimu patarėju, o nuo 1733 metų Saksonijos kurfiursto ir Lenkijos karaliaus Augusto III (1733–1763).
1729 metais Aleksandras Sulkovskis buvo paskirtas Lietuvos dvaro medžiokliu. 1733–1738 metais – Saksonijos ministras pirmininkas. 1735 metais gavo Saksonijos infanterijos generolo-majoro laipsnį.
1734 m. vasario 7 d. tapo Baltojo erelio ordino kavalierius. 1737 m. rugsėjo 15 d. gavo Šventosios Romos imperijos grafo titulą. 1738 metais dėl Henriko von Briulio intrigų buvo priverstas atsistatydinti iš ministro pirmininko posto ir išvažiavo iš Drezdeno.
1738 metų sausį Aleksandras Sulkovskis iš buvusio Lenkijos karaliaus Stanislovo Leščinskio (kuris buvo priverstas atsisakyti Lenkijos karaliaus karūnos ir gyveno Prancūzijoje) išpirko jo miestus Rydzyną ir Lešną. Po savo atsistatydinimo iš ministro pirmininko posto Aleksandras Sulkovskis nutarė apsigyventi Radzino pilyje ir užsiėmė jos plėtimu. Pardavė savo rūmus Drezdene ir persikraustė į Radziną, kur pervežė baldus, paveikslus ir porceliano kolekciją. Savo Radzino rezidencijoje grafas Aleksandras Sulkovskis priėmė karalių ir aristokratus.
1752 metais grafas Aleksandras Sulkovskis nupirko majoratiškas dvaro žemes Belsko-Bialoje, Silezijoje. Tais pačiais metais jo dvaro žemės gavo kunigaikštystės statusą. Sekančiais 1754 metais Šventosios Romos imperijos imperatorė Marija Terezė, kaip Bohemijos karalienė, iškėlė Aleksandro Sulkovskio valdas į hercogystės statusą su titulo perdavimo paveldint teise.
1762 m. gegužės 21 d. 67-metis kunigaikštis Aleksandras Sulkovskis mirė Lešne. Jo valdas (kunigaikštystę Belsko-Bialoje ir Radzino ordinatą) paveldėjo jo vyresnysis sūnus Augustas Kazimieras Sulkovskis.
Psichiatrija Lietuvoje

Psichiatrija Lietuvoje – Lietuvos medicinos dalis; psichiatrija.

Istorija

Pirmoji psichiatrijos ligoninė Lietuvoje buvo įkurta 1632 m. Vilniuje, prie šv. Kryžiaus bažnyčios.

Problemos

Lietuvoje dominuoja gydymas vaistais. Psichoterapija sunkiai prieinama. Valstybinė ligonių kasa per mažai ir neadekvačiai finansuoja psichoterapijos paslaugas.
Viena didžiausių problemų Lietuvoje – psichikos sveikatos priežiūros specialistų – ypač psichoterapeutų – trūkumas. Jų etatai daugelyje pirminių psichikos sveikatos centrų (PSC) nenumatyti, o galimybių teikti ir antrinio lygio paslaugas PSC centrai neišnaudoja. Iš Privalomojo sveikatos draudimo fondo lėšų finansuojami psichoterapijos 24 seansai per kalendorinius metus. Jų ilgalaikei terapijai nepakanka. Formaliai yra numatyta galimybė, kad įvertinus psichoterapinio gydymo reikalingumą ir suderinus su teritorine ligonių kasa, iš Privalomojo sveikatos draudimo fondo biudžeto lėšų gali būti mokama ir už didesnį seansų skaičių. Valstybinėje psichikos sveikatos strategijoje numatyta psichoterapijos paslaugų plėtra iki šiol nėra tinkamai įgyvendinta.
Daliai pacientų visiškai nereikia medikamentinio gydymo. Medikai dalį psichinės sveikatos profilaktinių programų turėtų perduoti ugdymo įstaigoms (vaikų darželiams, mokykloms). Aktyviau galėtų veikti psichologai, socialiniai darbuotojai, slaugytojos, kuriuos paruošti trunka trumpiau nei psichiatrus. Be to, daugeliu atveju žmonėms priimtiniau kreiptis į šiuos specialistus, o ne į psichiatrus. Į psichikos sveikatos stiprinimą būtina įtraukti visuomenę – švietimo, socialinės apsaugos įstaigas, darbdavius, bendruomenę, kadangi žmogaus psichikos sveikata priklauso ne tik nuo jų įgimtų ir įgytų savybių, bet ir nuo jį supančios aplinkos, kurioje jis gyvena. Būtina dar ankstyvoje vaikystėje rūpintis dvasiškai stiprios asmenybės vystymuisi, kadangi vaiko charakteris formuojasi iki 12 metų. Psichikos sveikatos specialistai galėtų konsultuoti pedagogus, skaityti paskaitas mokytojams, tėvams, vaikams.
Jūratis Zalensas

Jūratis Zalensas (1952 m. liepos 7 d., Ryga – 2015 m. vasario 5 d.) – Lietuvos skulptorius ir tapytojas.

Biografija

LTSR Valstybiniame dailės institute (dabar – Vilniaus dailės akademija) įgijo dailininko skulptoriaus ir pedagogo specialybę. Baigęs grįžo į tėvų namus Kaune. Motinos, tapytojos Valerijos Zalensienės, dirbtuvėje nutapė pirmąsias drobes. Tėvo, skulptoriaus Broniaus Zalenso, kūrybinėje patalpoje kūrė savąją plastiką.
Parodose dalyvauti pradėjo 1976 m. Nuo 1985 m. dirbo tik kūrybinį darbą skulptūros ir tapybos srityse. Surengė personalinių parodų ir aktyviai dalyvavo grupinėse ekspozicijose Lietuvoje bei užsienyje. J. Zalenso kūrinių yra Nacionaliniame Mikalojaus Konstantino Čiurlionio dailės muziejuje ir privačiose kolekcijose. 2011 m. išrinktas Kauno Metų menininku. Mirė 2015 m. vasario 5 d., palaidotas Kaune, Petrašiūnų kapinėse.
Pasaulio rankinio čempionatas

Pasaulio vyrų rankinio čempionatas – geriausių pasaulio vyrų rankinio nacionalinių komandų varžybos, kurias rengia tarptautinė rankinio federacija. Prancūzija yra daugiausiai kartų čempionatą laimėjusi šalis.
Vygriai (ežeras)

Geografija ir gamta

Ežeras yra tarp Sūduvos aukštumos ir Augustavo lygumos. Vakaruose, rytuose ir pietuose ežeras ribojasi su Augustavo giria, kuri tęsiasi iki pat Druskininkų ir Gardino miestų. Ežero forma primena S raidę, todėl ir ežeras anksčiau vadinosi Vingriai (Wingry), pavadinimas kilęs nuo jotvingių kalbos žodžio Vingris, kas lietuviškai reikštų Vingis. 1418 m. ežero pavadinimą pirmą kartą paminėjo kronikininkas Janas Dlugošas. Ežero kranto ilgis apie 60 km, krantai vidutinio statumo apaugę spygliuočių miškais. Ežere yra daug pusiasalių, iš kurių ilgiausias apie 4 km – Aukštasis Vangelis. Taip pat Dvišakio Rago (Rosochaty Róg) ir Vienuolyno (Klasztorny). Ežere yra 19 salų, kurių bendras plotas apie 70 ha. Vienuolyno pusiasalyje įsikūręs Vygrių kaimas, kuriame yra kamendulų vienuolynas. Šiame vienuolyne 1999 m. trumpam buvo apsistojęs popiežius Jonas Paulius II. Per sąsiaurius, upes ir upelius ežeras jungiasi su 16 aplinkinių ežerų. Per ežerą teka Juodosios Ančios upė. Šiaurinėje ežero dalyje teka Vėtrėlaužos upė, kurioje gyvena nemažai bebrų. Anksčiau ežeras priklausė Pravygrių ežerų grupei, kurią dabar sudaro atskiri ežerai: Ilgiai (Długie), Dumbliai (Muliczne), Apvalusis (Okrągłe) ir Karšis (Leszczewek). Ežere veisiasi nemažai sykų ir seliavų žuvų rūšių bei giliai dugne gyvenančių vėžiagyvių: Pallasiola ir Mysis. Ežero litoralė daugelyje vietų išlaikė savo savitumą ir yra nepaliesta žmogaus. Pakrantėse augančiose nendrėse ir kitose pakrančių vietovėse gyvena apie 140 paukščių rūšių, iš kurių apie 30 yra vandenų ir šlapžemių paukščiai. Ežere stengiamasi išsaugoti sparčiai nykstančius ežerinius upėtakius ir paprastuosius šamus. Vygriai yra vienas iš dviejų Lenkijoje esančių ežerų kuriuose neršia sykai. Kitas yra Lenkijos vakaruose esantis Miedvės ežeras prie Starogrado miesto. Siekiant išsaugoti įvairias augalų ir gyvūnų rūšis ežere kartais vykdoma Biomanipuliacija, kai yra specialiai ribojamas dumblių žydėjimas, sodinami augalai ar veisiami gyvūnai, kaip, pvz., lydekos. 1975 m. ežeras buvo įtrauktas į pasaulinės gamtos apsaugos organizacijos saugomų objektų sąrašą. 1998 m. ši organizacija suteikė finansavimą ir vykdė lobizmą ežero gamtos apsaugai užtikrinti.
Vinzorizuotas aritmetinis vidurkis

Vinzorizuotas aritmetinis vidurkis (angl. Winsorized mean) – vinzorizuotas statistinis centrinės tendencijos matas, panašus į aritmetinį vidurkį ir medianą, o ypač į nupjautinį vidurkį. Šis vidurkis skaičiuojamas po to, kai tam tikras numatytas skaičius skirstinio ar imties duomenų kairiajame ir dešiniajame kraštuose pakeičiamos mažiausiomis ir didžiausiomis nekeičiamomis reikšmėmis. Paprastai abiejuose kraštuose pakeičiamas vienodas taškų skaičius (dažniausiai nuo 10 iki 25 procentų).

Privalumai

Vinzorizuotas aritmetinis vidurkis yra naudingas įvertis, nes jis mažiau jautrus riktams negu paprastas aritmetinis vidurkis, tačiau yra pakankamai tikslus centrinės tendencijos ar aritmetinio vidurkio įvertis beveik visuose statistiniuose modeliuose. Šiuo požiūriu vinzorizuotas aritmetinis vidurkis yra priskiriamas robastiniams įverčiams.

Trūkumai

Vinzorizuotas aritmetinis vidurkis panaudoja daugiau skirstinio ar imties informacijos negu mediana. Tačiau vinzorizuotas duomenų aritmetinis vidurkis (jei duomenys skirstosi nesimetrišku skirstiniu) vargu ar bus aritmetinio vidurkio ar medianos nenukrypęs įvertis.
Vinzorizuoto aritmetinio vidurkio (kaip ir nupjautinio vidurkio) naudojimas labai abejotinas atvejais, kai imtyje mažai duomenų. Be to, vienų verčių keitimas kitomis ne visada pagrįstas.
Jonas Boskas

Biografija

Gimė netoli Turino (Italija), valstiečių šeimoje. Įkūrė saleziečių kongregaciją, Marijos Krikščionių Pagalbos dukterų institutą ir saleziečių bendradarbių sambūrį. Svarbiausia jo veikla buvo jaunimo auklėjimas ir jų dorovinis bei dvasinis ugdymas. Turėjo auklėjimo būdą, vadinamąją Prevencinę auklėjimo sistemą, kurią galima apibūdinti vienu sakiniu - " geriau prieš tai auklėti, negu po to bausti ". Šia sistema naudojasi įvairios salezietiškos ir bendrai katalikiškos organizacijos. Įkūrė oratorijas, kuriose vaikai gyveno ir mokėsi amatų, giedojimo, melsdavosi ir žaisdavo. Daug prisidėjo prie Bažnyčios plitimo ir buvo didelis popiežiaus autoriteto gynėjas.
Paskelbtas palaimintuoju 1929 m. popiežiaus Pijaus XI, o 1934 m. balandžio 1 d. šis popiežius jį kanonizavo. 1988 popiežius Jonas Paulius II jam suteikė "Jaunimo tėvo ir mokytojo" titulą.
Lietuvos laisvės sąjunga (liberalai)

Istorija

Lietuvos laisvės sąjunga (liberalai), viena iš politinių Lietuvos partijų, kilusių iš Lietuvos liberalų sąjungos.Lietuvos laisvės sąjunga (liberalai) nariai inicijavo tiesioginių mero rinkimų įteisinimą, apskričių viršininkų administracijos likvidaciją, sveikatos mokečio įvedimo siekiant sveikatos sistemos finansavimo skaidrumo, partijų finansavimo skaidrinimo (2007 m.), inicijuotas referendumas dėl Seimo narių mažinimo .

Vadovybė

Partijos pirmininku išrinktas tuometinis Vilniaus miesto meras Artūras Zuokas. Suvažiavime išrinkti septyni pavaduotojai: Miroslavas Monkevičius, Dalia Štraupaitė, Rasa Jaškevičienė, Regimantas Čiupaila, Aldona Šventickienė, Vidmantas Valinčius, Sigitas Šiupšinskas.
Klaipėdos Šv. Kazimiero bažnyčia

Istorija

1992 m. įkurta parapija. Bažnyčia pastatyta pagal architekto Ričardo Krištapavičiaus ir dailininko A. Skiesgelio projektą.
Filipinų demokratinių socialistų partija

Istorija

Įkurta 1973 m. gegužės 1 d. kaip alternatyva Ferdinando Markoso diktatūrai ir populiariam tuo metu marksizmui - leninizmui. Partija suvienijo savo gretose smulkiuosius fermerius, miestų darbininkus ir varguomenę, žvejus, moteris, jaunimą ir buvo svarbiausia jėga, rengiant 1986 m. revoliuciją.
Nuo 2004 m. įeina į valdančiąją koaliciją, vadovaujamą prezidentės Glorijos Makapagal Arojos. 2004 m. parlamento rinkimuose gavo 2 vietas 235 vietų Atstovų rūmuose.

Ideologija

Partija siekia Filipinų visuomenę transformuoti į demokratinę bendruomenę, sukurti efektyvią ekonomiką, vadovaudamasi humanizmo, lygybės, moralės, teisingumo, gerovės visuomenės ir nacionalizmo principais.
Socialistų Internacionalo konsultacinė narė nuo 1991 m.
Palmių sirupas

Palmių sirupas arba palmių medus (isp. miel de palma) – saldus sirupas, gaunamas iš keleto rūšių palmių sulos. Gaminamas Kanarų salose bei kai kuriuose Pietų Amerikos pakrančių regionuose.
Kanaruose šis sirupas gaminamas iš kanarinio finiko (Phoenix canariensis) sulos, o Čilėje – iš didžiosios jubėjos (Jubaea chilensis). Taip pat kartais naudojama riešutinės kokospalmės ir kitų rūšių palmių sula.
Kanaruose palmių sirupas tradiciškai gaminamas La Gomeroje, Valjehermoso miestelyje. Sula, vadinama guarapo, surenkama į dubens formos išpjovą, padaromą medžio lajoje. Kadangi sula gretai sugenda saulės šviesoje, todėl ji renkama naktį. Rinkimo sezono metu guarapero vakare kopėčiomis užlipa į medį, aštriu peiliu įrėžia medžio žievę ir pritvitina greta kibirą. Iš ryto kibirai su sula surenkami. Per naktį sulaša virš 10 litrų sulos. Gauta sula verdama, kol virsta ruda, klampia, saldžia mase. Sirupas supilamas į ąsočius ir stovėdamas dar labiau susikristalizuoja.
Palmių sirupu gardinami įvairūs konditerijos gaminiai. Kanaruose jis tradiciškai pilamas ant vietinio pudingo Leche asada. Pietryčių Azijoje iš kokoso palmių gautas sirupas distiliuojamas ir naudojamas alkoholinio gėrimo arako gamybai. La Gomeroje palmių sirupas vertinamas ir dėl medicininių savybių.
Birutė Galinienė (1945)

Biografija

1971 m. baigė Vilniaus inžinerinį statybos institutą, inžinierė ekonomistė.
Seimo nario Andriaus Kubiliaus padėjėja, AB „Seesam Lietuva gyvybės draudimas“ konsultantė.
Nuo 1993 m. Tėvynės sąjungos Vilniaus miesto skyriaus narė.
2007–2011 m. ir nuo 2011 m. Vilniaus miesto savivaldybės tarybos narė. 
Vilniaus bėgimo mėgėjų klubo „Inžinierija“ viceprezidentė – iždininkė, Antakalniečių bendruomenės valdybos narė. Sutuoktinis Sigitas Jonas, vaikai Sigutė, Simonas.
Martynas Lesniovolskis

Biografija

Varšuvos kašteliono Jokūbo Lesniovolskio sūnus.

Šeima

Vedė Aną Oborską, su kuria turėjo sūnus Povilą ir Martyną ir dukterį Aną, kuri ištekėjo už Zigmanto Ferdinando Gostomskio.

Literatūra

Adam Boniecki, Herbarz polski, T. 14, s. 126.
Dankovas

Istorija

Dankovas įkurtas 1568 m., nors apylinkėse jau seniau būta Donkovo miesto, kurį sugriovė totoriai. 1804 m. tapo miestu ir apskrities centru. 1924 m. neteko miesto statuso (jis grąžintas 1957 m.).
Diatomitas

Diatomitas – baltos spalvos, panaši į kreidą nuosėdinė uoliena. Diatomitas lengvai sutrinamas ir tepa rankas. Pagrindinę uolienos masę sudaro titnagdumblių skeletai. Diatomitą sudaro: 86 % silicis, 5 % natris, 3 % magnis ir 2 % geležis.
Alfredas Nobelis 1866 m. atrado, kad nitroglicerinas yra žymiai stabilesnis, kai jis yra absorbuotas diatomite. Medžiagą, kurią sudaro diatomito sugertas nitroglicerinas jis pavadino dinamitu. Diatomitas taip pat plačiai naudojamas įvairių filtrų gamyboje, taip pat kaip įvairių toksinių medžiagų sorbentas, hidroponikoje ir kitur.
Trasa Istanbul Park

Istorija

Šią trasą, kaip ir daugelį naujų F1 trasų, suprojektavo vokiečių architektas Hermann Tilke. Trasa baigta statyti 2005 m., tais pačiais metais įvyko ir pirmosios Formulės 1 Turkijos Grand Prix.
Statyboms išleista apie 230 mln. $. Trasa yra azijinėje Stambulo dalyje šalia greitkelio Stambulas-Ankara, netoli naujojo miesto tarptautinio oro uosto Sabiha Gökçen International Airport.
Be F1 Turkijos GP anksčiau buvo rengiamos Deutsche Tourenwagen Masters (DTM), Le Mans serijos (2005 m.) bei World Touring Car Championship (WTCC) ir GP2 (2006 m.) lenktynės. GP2 lenktynėse tada laimėjo dabartinis F1 dalyvis brazilas Nelson Angelo Piquet (Renault F1), dalyvavo ir F1 pilotas Lewis Hamilton (McLaren). 2007 m. trasoje lenktyniavo saulės baterijomis varomi automobiliai (Formula-G). 2005-2006 m. vyko Moto GP lenktynės, abejose laimėjo italas Marco Melandri.
Dėl nuomos mokesčio, rengti lenktynes pasidarė brangu ir 2008 m. čia vyko tik Formulės 1 Turkijos GP.

Infrastruktūra

Trasa Istanbul Park – viena moderniausių šių laikų lenktyninių trasų pasaulyje. Pagrindinėje tribūnoje telpa 25 000, o viso lenktynes gali stebėti apie 155 000 žiūrovų. Dviejų dalių padokas. Pirmoji apatinė dalis skirta lenktynių komandoms, antrojoje viršutinėje dalyje įrengtos 5 000 vieto žiūrovams. Padoko gale pastatyti 7-ių aukštų bokštai, kuriuose varžybas stebi kviestiniai svečiai (VIP).

Konfiguracija

Trasa yra viena iš nedaugelio F1 lenktyninių trasų, kurioje lenktynės vyksta važiuojant prieš laikrodžio rodyklę (tokia kryptimi lenktiniaujama ir Interlagos trasoje Brazilijoje). 5 338 m ilgio trasa yra vidutiniškai 15 metrų pločio (siauriausioje vietoje - 14 m, plačiausioje - 21.5 m). Viso yra 14 posūkių (8 - kairieji ir 6 - dešinieji). Mažiausias yra 13 (dešinio) posūkio spindulys - 15 m. Starto-finišo tiesioji - 655.5 m ilgio. Didžiausias pasiekiamas greitis apie 320 km/h. Trasai būdingas didelis aukščių pokytis.
Iki šiol trasos posūkiams nesuteikti pavadinimai kaip daugelyje kitų trasu, jie įvardyjami skaitmenimis nuo 1 iki 14.

Adresas

Karaaliler Place

1935 Parcel

9-10-11 Plots

Tepeoren Road

Akfirat County

Tuzla

ISTANBUL-TURKEY
Ispanija

Reljefas

Ispanijos reljefas labai įvairus. Jame dominuoja kalnų sistemos ir aukštikalnių plynaukštės. Kalnai ir plynaukštės užima apie 90 proc. teritorijos. Beveik pusę šalies ploto užima plati, didžiausia Europoje Mesetos plynaukštė (vidutinis aukštis 660 m). Centrinė Kordiljera dalina Mesetą į dvi dalis – šiaurinę ir pietinę.
Iš šiaurės Mesetą supa aukšti Kantabrijos kalnai, kurie tęsiasi palei Biskajos įlankos pakrantę 600 km ir atskiria vidinius šalies rajonus nuo jūros poveikio. Kantabrijos kalnai yra didžiausios Ispanijos kalnų sistemos – Pirėnų – tęsinys. Jų centrinėje dalyje yra Pikos-de-Europa masyvas, kurio viršūnės siekia iki 2648 m.
Pirėnus sudaro keletas paralelinių kalnų grandinių, besitęsiančių iš vakarų į rytus 450 km.

Mokyklos

Švietimas Ispanijoje yra nemokamas ir privalomas nuo 6 iki 16 metų. Dabartinė švietimo sistema buvo įvesta Švietimo įsakymu 1990-aisiais, Ley Orgánica de Ordenación General del Sistema Educativo – Bendras Švietimo sistemos organizavimo įsakymas.

Literatūra

Terminas „Ispanų literatūra“ apima ne tik kūrinius, sukurtus rašytojų iš Ispanijos, bet visus, parašytus ispanų kalba. Dėl istorinės, geografinės ir kartų įvairovės, ispanų literatūra yra paveikta daugelio dalykų ir yra labai įvairi.
Migelis de Servantesas (Miguel de Cervantes) yra bene žymiausias ispanų rašytojas. Jo romanas „Don Kichotas“ yra žymiausias kūrinys ispanų literatūroje ir vienas reikšmingiausių Europos renesanso kultūros rašytinių paminklų.
XVII a. garsiausiu baroko laikotarpio dramaturgu minimas Lopė de Vega. XX a. tarptautinio žinomumo pasiekė ispanų poetas Federikas Garsija Lorka.

Vaizduojamieji menai

Pirmuoju reikšmingu Ispanijos dailininku Europos kultūroje tapo iš Graikijos kilęs XVI a. vėlyvojo renesanso tapytojas El Grekas. XVII a. suklestėjo Ispanijos natūralistinė tapybos mokykla. Šio baroko laikotarpio tapytojas Diegas Velaskesas laikomas vienu iškiliausių kūrėjų ir jo paveikslas „Las Meninas“ − vienu žinomiausių Europos dailės istorijoje. Kiti garsūs  XVII a. ispanų tapytojai: Franciskas de Surbaranas, Bartolomė Estebanas Muriljas ir Italijoje kūręs Chosė de Ribera. Garsiausiu Ispanijos romantizmo tapytoju buvo Fransiskas Goja (1746−1828). XIX a. pabaigoje Ispanijos Barselonos mieste kūrė vienu garsiausių Europos architektų įvardijamas Antoni Gaudi (1852−1926). XX a. iš Ispanijos iškilo grupė kūrėjų, kurie laikomi vienais reikšmingiausių modernistinėje dailėje. Tai Pablas Pikasas, Salvadoras Dali, Choanas Miro, Chuanas Grisas, Eduardas Čiljida, Antoni Tapiesas ir kiti. 
Madride įsikūręs vienas garsiausių pasaulio muziejų − Prado muziejus. Kiti populiarūs muziejai: Karalienės Sofijos muziejus ir Thyssen-Bornemisza muziejus Madride.

Sportas

1964 m. Ispanijoje vyko II Europos futbolo čempionatas, 1982 m. – XII pasaulio futbolo čempionatas.
Gamtos draugas

Gamtos draugas – iliustruotas žurnalo „Kosmos“ priedas, leistas 1929–1937 m. Kaune.

Istorija

Nagrinėjo gamtos išsaugojimo klausimus, rašė apie naujausius gamtos mokslų pasiekimus, skelbė Lietuvos mokslininkų tyrimų rezultatus, gilinosi į visatos praeities, žemės struktūros, biosferos paslaptis, spausdino straipsnius apie Lietuvos floros ir faunos regioninius stebėjimus.
Bendradarbiavo Kazys Bizauskas, Jonas Dagys, Jurgis Elisonas, Tadas Ivanauskas, Viktoras Jasaitis, Steponas Kolupaila, K. Ragelis, Paulius Slavėnas ir kt.
Redagavo ir leido Pranas Dovydaitis. Spausdino Šviesos spaustuvė Kaune.